Document ID: 32014L0076

DELEGOVANÁ SMERNICA KOMISIE 2014/76/EÚ
z 13. marca 2014,
ktorou sa na účely prispôsobenia technickému pokroku mení príloha III k smernici Európskeho parlamentu a Rady 2011/65/EÚ, pokiaľ ide o výnimku pri používaní ortuti v ručne vyrobených svietiacich trubiciach (HLDT) používaných v značení, dekoratívnom, architektonickom a špecializovanom osvetlení a svetelných umeleckých inštaláciách
(Text s významom pre EHP)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na smernicu Európskeho parlamentu a Rady 2011/65/EÚ z 8. júna 2011 o obmedzení používania určitých nebezpečných látok v elektrických a elektronických zariadeniach (1), a najmä na jej článok 5 ods. 1 písm. a),
keďže:
(1)
Smernicou 2011/65/EÚ sa zakazuje používanie ortuti v elektrických a elektronických zariadeniach uvedených na trh.
(2)
Ručne vyrobené svietiace trubice (HLDT) sú svetelné zdroje vyrábané ručne na osobitné účely, pričom existuje celý rad ich typov. Príkladmi sú neónové značky, individuálne architektonické osvetlenie a špeciálne emitory svetla v chemickom analytickom výskume. HLDT sa používajú v interiérových a exteriérových zariadeniach, majú individuálne zloženie farebného spektra, musia fungovať spoľahlivo za náročných a studených podmienok a musia mať veľmi dlhú životnosť, pretože často je prístup k nim náročný. Na to, aby za takýchto okolností fungovali správne, je potrebné, aby obsahovali minimálne množstvo ortuti.
(3)
Odstránenie alebo nahradenie ortuti v HLDT a úplné nahradenie HLDT inými technológiami, ako je napríklad LED, nie je z vedeckého ani technického hľadiska uskutočniteľné. Preto by sa zo zákazu malo vyňať používanie ortuti v HLDT v značení, dekoratívnom, architektonickom a špecializovanom osvetlení a svetelných umeleckých inštaláciách. Používanie ortuti by malo byť obmedzené na potrebné minimálne množstvo a doba platnosti by mala uplynúť 31. decembra 2018, aby sa zabránilo nepriaznivému vplyvu na inováciu.
(4)
Smernica 2011/65/EÚ by sa preto mala zodpovedajúcim spôsobom zmeniť,
PRIJALA TÚTO SMERNICU:
Článok 1
Príloha III k smernici 2011/65/EÚ sa mení v súlade s prílohou k tejto smernici.
Článok 2
1. Členské štáty uvedú do účinnosti zákony, iné právne predpisy a správne opatrenia potrebné na dosiahnutie súladu s touto smernicou najneskôr do posledného dňa šiesteho mesiaca po nadobudnutí účinnosti. Komisii bezodkladne oznámia znenie týchto ustanovení.
Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
2. Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.
Článok 3
Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.
Článok 4
Táto smernica je určená členským štátom.
V Bruseli 13. marca 2014

Labels: 3
7
1
20